**INFORMARE**

 Astazi, 7.05.2018, a avut loc la sediul Ministerului Educației Naționale o întâlnire a unei Comisii tehnice de lucru pentru soluționarea problemelor privind salarizarea personalului nedidactic provenit din categoria personal didactic auxiliar.

 Din partea F.S.L.I au participat Simion Hancescu-președinte, Cornelia Popa-Stavri-secretar general, vicepreședinții Violeta Ionescu și Ion Dobre- responsabili ai Departamentului Personal didactic auxiliar și personal nedidactic din cadrul Biroului Operativ al F.S.L.I. și Liliana Glință- consilier juridic, iar din partea M.E.N. au participat domnii Mihai Păunică și George Ghelmez.

 Pe ordinea de zi s-au aflat completarea Ordinului comun M.E.N. – M.M.J.S. nr. 3058/ 16.01.2018 privind reglementarea funcțiilor cu statut de personal didactic auxiliar care nu se regasesc în Anexa 1 ,,Familia ocupațională de funcții bugetare  Învățământ” a Legii – cadru nr.153/2017 privind salarizarea personalului din fonduri publice.

În urma dezbaterilor, a fost acceptată propunerea ca **asistenții sociali** din învățământul special să fie trecuți ca personal didactic auxiliar, cu salariul din anexa b.4 de la ,,Familia ocupațională Sănătate și asistență socială” și toate drepturile salariale ce li se cuvin, conform legii, având ca argument recunoașterea funcției de ,,asistent social” ca personal didactic auxiliar conform Legii nr. 1/ 2011 cu modificările și completările ulterioare. Până la completarea Ordinului comun, asistenții sociali vor fi plătiți cu salariul corespunzător funcției din luna ianuarie, adică cu spor de învățământ special, astfel încât salariul să nu fie diminuat. Diferența între salariul actual și cel anterior va fi plătită de la ,,sume compensatorii”. În ceea ce privește funcția de **documentarist** cu studii medii, aceasta nu există în Legea 153/2017, de aceea această funcție va fi asimilată cu bibliotecarul.

 Ministerul Educației Naționale nu acceptă să fie retrecute în acest ordin funcțiile de medic, asistent medical și **infirmierele** din învățământul special. Referitor la infirmiere, am atras atenția că salariile lor s-au diminuat, iar reprezentanții M.E.N. au afirmat că aceștia nu vor pierde niciun leu la salariu, urmând ca diferența între salariul actual și cel anterior să fi plătită pe ,,sume compensatorii”. Pentru funcțiile de **căpitan, șef mecanic, ofițer de punte, mecanic, electrician, șef timonier, șef echipaj**, reprezentanții F.S.L.I. au argumentat că și aceste categorii de salariați sunt implicate în procesul instructiv-educativ în liceele de profil și urmează să se facă o analiză și să se ia o decizie.

 In plus, reprezentanții F.S.L.I. au mai abordat următoarele :

1. Președintele F.S.L.I., Simion Hancescu, a atenționat că există foarte multe unități de învățământ care nu au suficienți bani pentru plata dărilor către stat datorate de angajați pentru luna aprilie 2018. Reprezentanții M.E.N. au susținut că se va face în zilele imediat următoare o analiză în judetele unde sunt probleme. Repezentanții F.S.L.I. au atras atenția că, fără o regândire a modului de calcul pentru costul standard, această problemă nu poate fi rezolvată. În data de 10.05.2018. va fi o întâlnire a C.N.F.I.P. pe tema identificării indicilor de corecție pentru costul standard.

2**.** A fost ridicată și problema încadrării șoferilor angajați pe post de muncitor pe microbuzele școlare, cât și unele sarcini care depășesc aria de competențe a directorilor unităților de învățământ, cum ar fi obținerea autorizațiilor RAR pentru microbuzele din dotare. Reprezentanții M.E.N. au precizat că această problemă a șoferilor poate fi rezolvată, fiind de competența C.A. din unitățile de învățământ, fiind însă necesară o Notă din partea M.EN. În ceea ce privește obținerea autorizațiilor RAR este necesar să se realizeze o adresă către Ministerul Transporturilor prin care să se reglementeze cine face RAR-ul microbuzelor școlare aflate în dotarea unităților de învățământ;

3. A fost adusă în atenție problema profesorilor-educatori din Direcțiile generale de asistență social și protecția copilului care, până la intrarea în vigoare a Legii nr.153/2017, au beneficiat de drepturile pe care le-au avut cadrele didactice.Reprezentanții M.E.N. au afirmat că această problemă trebuie discutată cu M.M.J.S., lucru pe care îl face F.S.L.I. în zilele următoare;

4. A fost abordată și procedura privind acordarea **voucherelor de vacanță**. Unitățile de învățământ, după ce încheie contractul cu firma care urmează să le livreze voucherele, transmit online tabelul în Excel cu datele angajaților care vor primi vouchere, după care firma trimite unității de învățământ factura proformă. Factura proformă se transmite I.S.J./I.S.M.B și pe baza acesteia, urmează ca unitatea de învățământ să primească banii. După virarea banilor către firmele furnizoare, acestea vor livra tichetele/ cardurile și facturile. Voucherele se impozitează separat cu 10% din valoarea acestora. De exemplu, un salariat care în acest moment are c.i.m încheiat cu unitatea de învățământ și care a lucrat timp de un an, fracționat sau continuu, în intervalul 1 iulie 2017-3o noiembrie 2018, va primi un voucher cu valoarea netă de 1450 lei, urmând ca pentru acesta să se oprească un impozit de 145 lei din salariul lunii următoare primirii voucherelor de vacanță.

 **5.** Reprezentanții F.S.L.I. au atras atenția că s-au primit semnale din teritoriu cum că, programul EDUSAL nu permite acordarea, în conformitate cu prevederile Legii nr. 79/2018, a majorarii cu 15% a salariilor personalului contractual din inspectoratele școlare, majorare datorată și demersurilor F.S.L.I.. Reprezentanții M.E.N. nu au dat un răspuns argumentat, iar în opinia noastră neacordarea acestei majorări salariale repezintă un abuz. De fapt, credem că este o încercare de a mai economisi niște bani.

PREȘEDINTE, Simion HANCESCU